Keisarilliset Puunjalostamot

Keisarilliset Puunjalostamot (myös K.P.J.) ovat pilvikerroksien yläpuolella lepääviä jättiläisiä. Jalostamon tunnetuimmat yksiköt ovat mm. koeviljelyasemat, puutarhat, leyhymetsät ja sahalaitokset.

### Koeviljelyasemat

Koeviljelyasemat edistävät mm. uraauurtavia hankkeita paperiteollisuuden mullistamiseksi ja siinä sivussa tuottavat eri kasviristeytyksiä Alkemilaboratorioiden tutkittavaksi. Keisarillisten Koeviljelyasemien päällikkö on itäisen Keisarikunnan puutavaraneuvos Flavius Hamilkar Abelsson.

Koeviljelyasemat toimivat leveyssektoreilla 2, 3, 4, 5, ja 6.

* 2-leveyssektorin koeviljelyasemilla tehdään koeviljelyksiä rohdosyrteistä ja erilaisista rehukasveista. Avomaaleyhyreihin istutettuja viljelmiä verrataan kasvihuoneleyhyreissä kasvaneisiin viljelmiin.
* 3-leveyssektorin koeviljelysasemilla tehdään koeviljelyksiä karjan rehuna käytettävistä kasveista ja jalostetaan niistä kestävämpiä pilvimeren yllä kasvattamista ajatellen.
* 4-leveyssektorin ainoalla koeviljelysasemilla tehdään koeviljelyksiä ja -jalostuksia entistä tiheäsyisimmistä havukasveista, tammista ja mahongista sekä entistä korkeammalla elinkykyisistä viljelyskasveista.
* 5-leveyssektorin koeviljelysasemilla tehdään koeviljelyksiä ja -jalostuksia uudentyyppisistä risteytyshedelmistä, joihin pyritään saamaan suuri virkistysaineiden tiheys, jotta appelsiinit ja ruusunmarjat voitaisiin korvata uusilla, helposti tuotettavilla hedelmillä.

* 6-leveyssektorin koeviljelysasemilla tehdään koeviljelyksiä vaihtelevaan ilmastoon soveltuvista kasveista. Avomaaleyhyreihin istutettuja viljelmiä verrataan kasvihuoneleyhyreissä kasvaneisiin viljelmiin.

### Puutarhat

Keisarilliset puutarhat tuottavat kasveja, jotka eivät kuulu leijutarhojen tuotantopiiriin. Puutarhojen tehtäviin kuuluu koristekasvien viljelyn lisäksi esimerkiksi kääpien ja muiden sienien, lois- ja myrkkykasvien sekä levien, jäkälien ja sammalien tehokasvatus Alkemilaboratorioiden kanssa. Puutarhojen päällikkö on paroni Hulderic Aran Bertolini.

Puutarhat sijaitsevat leveyssektoreilla 3, 4, ja 5.

* 3-leveyssektorin puutarhat keskittyvät muodikkaiden koristekasvien, kuten pelargonioiden ja tuoksuherneiden viljelyyn. Vanhemmat suosikit, kuten ruusut, tulppaanit ja syreenit kasvavat täällä myös.
* 4-leveyssektorin puutarhat kasvattavat niin Keisarillisesta siemenarkistosta kuin maankamaraltakin tuodut siemenet taimiksi ja lähettää ne valmiiksi koulittuina istutuspaikkoihinsa muille sektoreille. Ne myös kasvattavat ja koulivat hedelmäpuiden taimia koko Keisarikunnan alueella toimiville sertifioiduille hedelmänkasvattajille.
* 5-leveyssektorin puutarhat viljelevät Alkemilaboratorioiden jatkuvasti tarvitsemia kasveja, sieniä ja jäkäliä massatuotantona. Näiden puutarhojen puutarhurit ovat saaneet erityiskoulutuksen.

### Leyhymetsät

Leyhymetsät ovat valtavia leyhyrilauttoja, joiden päällä kasvavat kokonaiset metsät. Pihlajat, koivut, männyt, tammi ja muutamat muut puulajit ovat kohtalaisen menestyneitä taivaalla, ja niiden taimia hellitään kallisarvoisina aarteina. Keisarillisen aluksen sisäverhoilussa ja puukalusteissa on käytetty muun muassa syreenipuuta ja mulperia, joita kasvatetaan yksinoikeudella vain Keisarillisen parin käyttöön. Leyhymetsien valvojana toimii vouti Pegasus Thancmar Gregory van Middelburg.

Leyhymetsät sijaitsevat leveyssektoreilla 2, 3 ja 5

* 2- leveyssektorin leyhymetsät kasvattavat havupuuta ja koivua sekä muita viileämmässä menestyviä lajeja
* 3-leveyssektorin leyhymetsät kasvattavat tammea ja syreenipuuta sekä muita lajeja
* 5-leveyssektorin leyhymetsä kasvattaa Keisarillista mulperia

### Sahat

Sahat toimivat leyhymetsien lähettyvillä puunjalostukseen perehtyneinä tehdasmaisina yksiköinä. Kun tukit kuljetetaan sahalle, ne mitataan, kuoritaan ja varastoidaan. Kuivat tukit katkaistaan tasamittaisiksi ja lähetetään erikoislähetyksinä puusepänpajoihin. Toisinaan Alkemilaboratorio jättää sahalaitokselle pyyntöjä toimittaa tiettyjen puulajien sahanpurua pellettiosastonsa analysoitavaksi, joskin yhteistyö on huomattavan harvinaista ja kenties tästä syystä nihkeää. Sahalaitosten päällikkönä toimii sahamestari Catríona Mary Shellford.